C 394/2

Euroopan unionin toiminnasta tehdyn sopimuksen 114 artiklan 4 kohdan mukainen tiedoksianto – lupa pitää voimassa kansallisia toimenpiteitä, jotka ovat tiukempia kuin EU:n yhdenmukaistamistoimenpide

(ETA:n kannalta merkityksellinen teksti)

(2019/C 394/02)

1. Slovakia ilmoitti komissiolle 7. elokuuta 2019 päivätyllä kirjeellä, jonka komissio vastaanotti 9. elokuuta 2019, haluavansa pitää voimassa fosfaattilannoitteiden kadmiumpitoisuutta koskevan, unionin säännöksistä poikkeavan kansallisen säännöksen. Kyseisessä kansallisessa säännöksessä (lannoitetyypeistä, lannoitteiden koostumuksesta, pakkauksista ja merkinnästä, lannoitteiden testausta koskevista analyysimenetelmistä, yksittäisten lannoiteryhmien riskitekijöistä ja niiden raja-arvoista, sallituista poikkeamista ja maatalouslannoitteita koskevista raja-arvoista lannoitteista annetussa laissa N:o 136/2000 määriteltyihin tarkoituksiin annetun Slovakian maatalousministeriön asetuksen N:o 577/2005 liitteen 3 kohta 1) asetetaan kadmiumpitoisuuden raja-arvoksi 20 mg/kg fosforipentoksidia lannoitteissa, joiden fosforipitoisuus on yli 5 prosenttia fosforipentoksidia. Se poikkeaisi Euroopan parlamentin ja neuvoston asetuksen (EU) 2019/1009 (1) liitteessä I olevan II osan toimintoperusteisen tuoteluokan (PFC) 1(B) 3 kohdan a alakohdan ii alakohdasta ja toimintoperusteisen tuoteluokan (PFC) 1(C)(I) 2 kohdan a alakohdan ii alakohdasta.

2. Lannoitteita koskevat yhdenmukaistamissäännöt vahvistettiin ensimmäisen kerran 70- ja 80-luvuilla ( 2 ) . Nykyisin sovellettavat säännöt on annettu Euroopan parlamentin ja neuvoston asetuksessa (EY) N:o 2003/2003 ( 3 ) , joka kumotaan 16. heinäkuuta 2022 alkaen asetuksella (EU) 2019/1009. EU:n tasolla vahvistettujen yhdenmukaistamissääntöjen soveltaminen on vapaaehtoista. Tämä tarkoittaa sitä, että valmistajalla on mahdollisuus valita jompikumpi seuraavista: 1) tuotteiden kaupan pitäminen EU:n tasolla vahvistettujen yhdenmukaistamissääntöjen mukaisesti; tällaisessa tapauksessa tuotteista käytetään nimitystä ”yhdenmukaistetut tuotteet” ja ne liikkuvat vapaasti sisämarkkinoilla; 2) tai tuotteiden kaupan pitäminen jäsenvaltiossa sovellettavien kansallisten säännösten mukaisesti; tällaisessa tapauksessa tuotteista käytetään nimitystä ”yhdenmukaistamattomat tuotteet” ja niitä voidaan pitää kaupan toisessa EU:n jäsenvaltiossa Euroopan unionin toiminnasta tehdyn sopimuksen (SEUT) 34–36 artiklan ja Euroopan parlamentin ja neuvoston asetuksen (EY) N:o 764/2008 (4) nojalla. Asetuksen (EY) N:o 2003/2003 mukaan lannoitteesta, joka kuuluu johonkin asetuksen liitteessä I lueteltuun lannoitetyyppiin ja joka täyttää asetuksessa säädetyt edellytykset, saadaan käyttää nimitystä ”EY-lannoite” (yhdenmukaistetut tuotteet). Asetuksen liitteessä I luetellaan eri lannoitetyyppejä, joista osan fosforipitoisuus on yli 5 prosenttia fosforipentoksidia. Asetuksessa (EY) N:o 2003/2003 ei ole mitään raja-arvoa EY-lannoitteiden (yhdenmukaistetut tuotteet) sisältämille haitallisille aineille. Siinä velvoitetaan jäsenvaltiot olemaan kieltämättä, rajoittamatta tai vaikeuttamatta asetuksen säännösten mukaisen ”EY-lannoitteen” markkinoille saattamista muun muassa niiden koostumuksen, kuten haitallisten aineiden pitoisuuden, perusteella. Jäsenvaltioiden kansallisessa lainsäädännössä voidaan kuitenkin vahvistaa haitallisia aineita koskevat pakolliset raja-arvot, joita sovelletaan yhdenmukaistamattomiin tuotteisiin. Asetuksessa (EU) 2019/1009 vahvistetaan EU-lannoitevalmisteita koskevat yhdenmukaistamissäännöt, jotka sisältävät useampia tuoteluokkia kuin asetuksen (EY) N:o 2003/2003 liitteessä I esitetyssä rajoittavassa luettelossa olevat tuotteet. Siinä vahvistetaan ensimmäistä kertaa EU:n tasolla haitallisten aineiden raja-arvot yhdenmukaistetuille tuotteille. Asetuksessa viitataan ”fosfaattilannoitteisiin”, jotka ovat epäorgaanisia pääravinnelannoitteita tai orgaanisia kivennäislannoitteita, joiden fosforipitoisuus on vähintään 5 massaprosenttia fosforipentoksidia. Kadmiumpitoisuuden raja-arvo fosfaattilannoitteissa on 60 mg/kg fosforipentoksidia. Myös asetuksessa (EU) 2019/1009 säädetään asetuksen (EY) N:o 2003/2003 tapaan, että jäsenvaltioiden ei pidä estää asetuksen säännösten mukaisten lannoitevalmisteiden asettamista saataville markkinoilla haitallisten aineiden pitoisuuksiin liittyvistä syistä. Ne voivat kuitenkin pitää voimassa tai ottaa käyttöön tarkoituksenmukaisina pitämiään haitallisten aineiden raja-arvoja yhdenmukaistamattomien tuotteiden osalta.

3. Slovakia haluaa säilyttää kadmiumpitoisuutta koskevan kansallisen raja-arvonsa, joka on 20 mg/kg fosforipentoksidia, asetuksen N:o 577/2005 liitteessä 3 olevan 1 kohdan mukaisesti kaikkien lannoitevalmisteiden osalta, joiden fosforipitoisuus on vähintään 5 massaprosenttia fosforipentoksidia. Slovakia selvensi 27. syyskuuta 2019 päivätyssä kirjeessään, että se sisällytti vuodesta 2005 alkaen kansalliseen lainsäädäntöön raja-arvon 20 mg/kg fosforipentoksidia fosforilannoitteille, moniravinteisille lannoitteille ja lannoitteille, jotka sisältävät myös hivenaineita. Tätä raja-arvoa ei sovelleta EY-lannoitteisiin (yhdenmukaistetut tuotteet). Slovakia vahvisti, että tarkoituksena on säilyttää tämä säännös, joka poikkeaa fosfaattilannoitteiden kadmiumpitoisuudelle asetetusta raja-arvosta sekä epäorgaanisten pääravinnelannoitteiden että orgaanisten kivennäislannoitteiden tapauksessa.

4. Slovakia on analysoinut asetuksessa (EU) 2019/1009 vahvistetun raja-arvon, joka on 60 mg/kg fosforipentoksidia, odotetut kansalliset vaikutukset. Tätä raja-arvoa pidettiin erittäin huolestuttavana ihmisten terveyden ja ympäristön suojelun kannalta. Kadmiumia pidetään syöpää aiheuttavana aineena ja se on luokiteltu kaikkein myrkyllisimpien aineiden joukkoon. Kasvit imevät helposti itseensä kadmiumia, ja sillä tavoin kadmium pääsee osaksi ravintoketjua. Slovakiassa todettiin kadmiumpitoisuuden kasvaneen lastenruoissa. Maa korostaa tarvetta vähentää altistumista elintarvikkeista saatavalle kadmiumille. Valtaosa Slovakian markkinoilla olevista fosfaattilannoitteista on EY-lannoitteita (yhdenmukaistettuja tuotteita). Suurin osa markkinoilla olevista lannoitteista alittaa kuitenkin kadmiumpitoisuudeltaan raja-arvon 20 mg/kg fosforipentoksidia. Koska 95 prosentissa maahantuoduista lannoitteista noudatetaan jo asetuksessa (EU) 2019/1009 vahvistettua raja-arvoa 60 mg/kg fosforipentoksidia, Slovakia on huolissaan siitä, että tuonnin rakenne ei muutu tulevaisuudessa ja että kadmiumia kertyy lisää maaperään ja sen myötä ravintoketjuun. Slovakia korostaa myös, että Slovakiassa ei ole tällaisia lannoitteita valmistavaa kansallista tuottajaa ja että tällä kansallisella toimenpiteellä ei siksi ole mitään protektionistista tarkoitusta.

5. Lannoitteiden kadmiumpitoisuutta on käsitelty eri yhteyksissä EU:n tasolla johtuen sen kielteisistä vaikutuksista ihmisten terveyteen ja ympäristöön. Komissio ilmoitti jo asetuksen (EY) N:o 2003/2003 johdanto-osan 15 kappaleessa aikovansa käsitellä kysymystä kivennäislannoitteiden sisältämästä kadmiumista, jota ei ole tarkoituksella sisällytetty lannoitteeseen. Vuonna 2016 komissio hyväksyi ehdotuksen Euroopan parlamentin ja neuvoston asetukseksi CE-merkittyjen lannoitevalmisteiden asettamista saataville markkinoilla koskevien sääntöjen vahvistamisesta (5). Komissio ehdotti raja-arvoa 60 mg/kg fosforipentoksidia fosforilannoitteille ja tämän raja-arvon asteittaista alentamista 20 mg:aan/kg fosforipentoksidia 12 vuoden kuluessa uuden asetuksen soveltamisen aloittamisesta. Euroopan parlamentin ja neuvoston asiasta käymien tiiviiden neuvottelujen jälkeen tämän ehdotuksen perusteella hyväksytyssä asetuksessa (EU) 2019/1009 vahvistetaan raja-arvoksi 60 mg/kg fosforipentoksidia 16. heinäkuuta 2022 alkaen. Lisäksi Euroopan komissiolla on velvollisuus tarkastella uudelleen fosfaattilannoitteiden kadmiumpitoisuuden raja-arvoja 16. heinäkuuta 2026 mennessä sen arvioimiseksi, voidaanko näitä raja-arvoja alentaa soveltuvalle tasolle. Komission on otettava huomioon ympäristötekijät, erityisesti maaperän ja ilmaston tila, terveyteen liittyvät tekijät sekä sosioekonomiset tekijät, mukaan lukien toimitusvarmuuteen liittyvät näkökohdat.

6. Komissio käsittelee Slovakian tiedoksiantoa SEUT-sopimuksen 114 artiklan 4 ja 6 kohdan mukaisesti. Euroopan unionin toiminnasta tehdyn sopimuksen 114 artiklan 4 kohdassa määrätään, että jos sen jälkeen, kun EU on toteuttanut yhdenmukaistamistoimenpiteen, jäsenvaltio pitää tärkeistä 36 artiklassa tarkoitetuista taikka ympäristön tai työympäristön suojelua koskevista syistä tarpeellisena pitää voimassa tiukemmat kansalliset säännöksensä tai määräyksensä, sen on annettava nämä säännökset ja määräykset sekä perusteet niiden voimassa pitämiselle tiedoksi komissiolle. Komissio hyväksyy tai hylkää Slovakian säännöksen kuuden kuukauden kuluessa sen tiedoksi antamisesta. Tuona aikana komissio tarkistaa, voidaanko Slovakian säännöstä pitää ennen yhdenmukaistamista voimassa olleena toimenpiteenä ja yhdenmukaistamissäännöistä poikkeavana toimenpiteenä. Jos vastaus on myönteinen, komissio tarkistaa, onko säännöksen voimassa pitäminen tärkeistä 36 artiklassa tarkoitetuista taikka ympäristön suojelua koskevista syistä perusteltua, ja varmistaa, että se ei ole keino mielivaltaiseen syrjintään tai kaupan peiteltyyn rajoittamiseen eikä muodosta tarpeetonta tai suhteetonta estettä sisämarkkinoiden toiminnalle.

7. Osapuolten, jotka haluavat esittää tätä tiedoksiantoa koskevia huomautuksia, on lähetettävä huomautuksensa komissiolle alla mainittuja yhteystietoja käyttäen 30 päivän kuluessa tämän tiedoksiannon julkaisemisesta. Tämän määräajan jälkeen toimitettuja huomautuksia ei oteta huomioon.

8. Lisätietoja Slovakian tiedoksiannosta on saatavissa seuraavasta osoitteesta: Euroopan komissio Sisämarkkinoiden, teollisuuden, yrittäjyyden ja pk-yritystoiminnan pääosasto PO GROW – Yksikkö D2 Kemikaalit Puhelin +32 22950708

Sähköposti: grow-fertilising-products@ec.europa.eu

(1) Euroopan parlamentin ja neuvoston asetus (EU) 2019/1009, annettu 5 päivänä kesäkuuta 2019, EU-lannoitevalmisteiden asettamista saataville markkinoilla koskevien sääntöjen vahvistamisesta ja asetusten (EY) N:o 1069/2009 ja (EY) N:o 1107/2009 muuttamisesta sekä asetuksen (EY) N:o 2003/2003 kumoamisesta (EUVL L 170, 25.6.2019, s. 1).

(2) Neuvoston direktiivi 76/116/ETY, annettu 18 päivänä joulukuuta 1975, lannoitteita koskevan jäsenvaltioiden lainsäädännön lähentämisestä (EYVL L 24, 30.1.1976, s. 21) ja neuvoston direktiivi 80/876/ETY, annettu 15 päivänä heinäkuuta 1980, yksiravinteisia runsastyppisiä ammoniumnitraattilannoitteita koskevan jäsenvaltioiden lainsäädännön lähentämisestä (EYVL L 250, 23.9.1980, s. 7).

(3) Euroopan parlamentin ja neuvoston asetus (EY) N:o 2003/2003, annettu 13 päivänä lokakuuta 2003, lannoitteista (EUVL L 304, 21.11.2003, s. 1).

(4) Euroopan parlamentin ja neuvoston asetus (EY) N:o 764/2008, annettu 9 päivänä heinäkuuta 2008, tiettyjen kansallisten teknisten määräysten soveltamista toisessa jäsenvaltiossa laillisesti kaupan pidettyihin tuotteisiin koskevista menettelyistä sekä päätöksen N:o 3052/95/EY kumoamisesta (EUVL L 218, 13.8.2008, s. 21).

(5) COM/2016/0157 final – 2016/084 (COD).